Sedmični izvještaj polena za područje Zeničko-dobojskog kantona

Podaci sa mjernih stanica za polen Tešanj, Zenica i Visoko
Za period: ponedjeljak, 10. avgust 2026. godine - nedjelja, 16. avgust 2026. godine
(Napomena: mjerna stanica za polen u Zenici na servisu) 

Na području Tešnja dostignute visoke koncentracije polena ambrozije, u opadanju koncentracije polena ostalih zeljastih korovskih biljaka

Na području Tešnja već uveliko je počela sezona alergenog polena ambrozije (Ambrosia). Našim fenološkim opažanjima ambrozija je široko prisutna kako na poljoprivrednim površinama, uz saobračajnice, željezničke tračnice, degradiranim površinama, jalovištima. Osim toga biljke ambrozije pronalazimo i na izrazito oskudnim i siromašnim dobro osvijetljenim mjestima, različitim odlagalištima otpada, zapuštenim površinama ali isto tako i na plodnim zemljištima kao korov različitih okopavina. U odnosu na prethodne godine, izrazito toplo i suho vrijeme kakvo je bilo u proteklim sedmicama, znatno je ubrzalo početak cvjetanja biljaka ambrozije zbog čega su već u ranoj fazi dostignute umjerene koncentracije polena, ali u dane 12 i 17. 08.2026. godine i visoke koncentracije sa preko 50 pz/m3 vazduha.
Područje koje pokriva mjerna stanica za polen u Visokom je na većoj nadmorskoj visini, vegetacija kasni, zbog čega su na ovom području evidentirane još uvijek niske do blago umjerene koncentracije polena ambrozije.
Polen biljaka iz porodice konoplje, prvenstveno hmelja, značajno se povećao, te su tokom cijele sedmice evidentirane uglavnom umjerene koncentracije. 
Koprive (Urticaceae ) su u završnoj fazi svoje glavne sezone cvjetanja. Za suhih dana količina polena koprive još uvijek može dostići visoke koncentracije regionalno, posebno ukoliko bi došlo do osvježenja i padavina pri čemu bi biljke koprive ponovno retrovegetirale i proizvele nove količine polena.Inače će koncentracije polena koprive ostati niska.
Širenje polena pelina (Artemisia) već se smanjilo. Glavno razdoblje cvjetanja široko rasprostranjenog običnog pelina (Artemisia vulgaris) završit će u nadolazećim danima dijelom zbog suše i visokih temperatura koje je ubrzalo cvjetanje, sazrijevanje i sušenje biljaka. Druge, kasnije cvjetajuće domaće vrste neće moći nadoknaditi pad koncentracije polena. Stoga bi umjerene količine polena pelina trebale postati rijetke, uglavnom će prevladavati niske koncentracije. Čak i u višim planinskim regijama, polena pelina ima vrlo malo.
Koncentracije polena trava (Poaceae) ostaju niske na svim mjernim stanicama.
[bookmark: _GoBack]Većina osoba alergičnih na polen trava stoga više ne bi trebala osjećati simptome alergije. Međutim, primjetni simptomi ne mogu se u potpunosti isključiti u blizini kasno cvjetajućih vrsta, koje uključuju mnoge ukrasne trave koje su sastavni dio hortikulturnih nasada u gradskim parkovima.
Polen ostalih zeljastih korovskih biljaka pepeljuga i štir, kiselice, i bokvica bio je uglavnom nizak do blago umjeren.
U tragovima pronalazimo polen drvenastih formi i to lipe (Tilia), i četinara (Pinus), te pojedinačna polenska zrnca zeljastih biljaka kao što je polen štitarki (Apiaceae) i broća (Rubiaceae), i ostalih biljaka iz velike skupine glavočika (Asteraceae).

Zaključak:Vrhunac sezone polena većine zeljastih korovskih biljka je prošao. Ali je zato pred nama uzlazni trend rasta alergenog polena ambrozije čiji vrhunac očekujemo u zadnjoj dekadi avgusta i prvoj polovici mjeseca septembra.
Osobe alergične na polen ambrozije redovno se trebaju informisati o koncentracijama polena ambrozije koje se sedmično objavljuju na web stranici INZ, te izbjegavati boravak u blizini površina na kojima je ambrozija prisutna u značajnijem intenzitetu.

